JMT เด้ง 4% ลุ้นกำไร Q4/64 “นิวไฮ” หนุนทั้งปีโต 38% โบรกฯเคาะเป้า 75 บ.
JMT เด้ง 4% ลุ้นกำไร Q4/64 “นิวไฮ” จากแนวโน้ม Cash Collection ที่สูงขึ้น การผ่อนคลาย Lockdown รวมทั้งเริ่มรับรู้รายได้จากกองหนี้ Fully amortized และกองหนี้ใหม่ที่ลงทุนเพิ่ม หนุนกำไรทั้งปีโต 38% แตะ 1.44 พันลบ. โบรกฯเคาะเป้า 75 บ.
21 ม.ค. 2565

ผู้สื่อข่าวรายงานว่าวันนี้ (21 ม.ค. 2565) ราคาหุ้น บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT ณ เวลา 16:26 น. อยู่ที่ระดับ 63.75 บาท เพิ่มขึ้น 2.25 บาท หรือ 3.66% โดยทำจุดสูงสุดที่ 64.00 บาท และทำจุดต่ำสุดที่ 61.00 บาท ด้วยมูลค่าการซื้อขาย 661.57 ล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (13 ม.ค. 2565) ว่า ภาพอุตสาหกรรมยังเป็นบวกจากโอกาสประมูลหนี้ NPL สูง โดยกำหนดวงเงินซื้อหนี้ NPL ปี 2564 – 2565 สูง โดยงวด 9 เดือนแรกปี 2564 ซื้อไปแล้ว 7.20 พันล้านบาท สูงกว่าเป้าบริษัทเดิมทั้งปี 2564 ที่ 6 พันล้านบาท และเป้าซื้อ 1 หมื่นล้านบาท ในปี 2565 ปัจจุบันมีพอร์ตหนี้บริหารทั้งหมด 2.30 แสนล้านบาท สำหรับระยะสั้นคาดกำไรไตรมาส 4/2564 เติบโตจากงวดเดียวกันของปีก่อน และจากไตรมาสก่อน ทำ New high จากแนวโน้ม Cash Collection ที่สูงขึ้น จากการผ่อนคลาย Lockdown ประกอบกับเริ่มรับรู้รายได้จากกองหนี้ Fully amortized และกองหนี้ใหม่ที่ลงทุนเพิ่ม
โดยมองกำไรทั้งปี 2564 เพิ่มขึ้น 38% อยู่ที่ 1,447 ล้านบาท ขณะที่แผนปี 2565 – 2566 ยิ่งรุกหนัก หลังกลุ่ม BTS เข้ามา และได้เงินสนับสนุนผ่านการเพิ่มทุนอีก 1 หมื่นล้านบาท เบื้องต้นตั้งเป้าวงเงินซื้อหนี้เพิ่ม 3 เท่าตัวใน 3 ปี และกำไรปี 2565 คาดจะกลบผลของ EPS Dilution ที่เพิ่มขึ้น 34% จากการเพิ่มทุนได้หมด โดยประเมินกำไรปี 2565 อยู่ที่ 2,355 ล้านบาท เพิ่มขึ้น 63% จากงวดเดียวกันของปีก่อน แนะนำ “ซื้อ” ราคาเป้าหมาย 75 บาท รับภาพผลประกอบการยังเป็นขาขึ้น โดยมีค่า PER ปี 2565 ที่ 35 เท่า
นอกจากนี้มองบวกต่อผลประกอบการทั้งการเติบโตธุรกิจเดิม และการหาโอกาสธุรกิจใหม่ๆหรือการจับมือพาร์ทเนอร์ การร่วมมือกับ KBANK จัดตั้งบริษัทบริหารหนี้เป็นการเปลี่ยนรูปแบบธุรกิจและดีทั้งด้านต้นทุนและการแข่งขัน รวมทั้งการเข้ามาของกลุ่ม BTS เป็นจุดเปลี่ยนเชิงบวกช่วยหนุนโอกาสธุรกิจและ EcoSystem เครือ JMART ยิ่งแข็งแกร่งขึ้น เงินที่ได้จากการเพิ่มทุน RO (เสร็จสิ้นปลายปี ) 1 หมื่นล้านบาท ต่อยอดสู่เป้าของบริษัทเพิ่มวงเงินซื้อหนี้ 3 เท่าตัวใน 3 ปี หน้า